open-index/open-wikipedia-markdown huggingface dataset:
Tunis

**Tunis** (ofisial la Republica de Tunis) es un pais en Africa norde, con area de 165 000 cilometres cuadrida. Sua punto la plu norde, Capo Angela, es la plu norde de la continente african. La pais es borada par Jazair a la ueste e sude-ueste, Libia a la sude-este e la Mar Mediteraneo a la norde e este. On ia estima sua popla como pico min ca 11 milion persones en 2014. La pais ave la mesma nom como sua site capital, Tunis, cual es situada a la costa norde-este.

Jeografial, Tunis conteni la fini este de la Montes Atlas e la partes la plu norde de la deserto Sahara. Multe de la resta de la tera de la pais es fertil. Sua 1300 cilometres de costa inclui la junta african de la partes ueste e este de la Basin Mediteraneo e, par la Streta Sisilia e Canal Sarda, conteni la puntos du e tre de la plu prosimas a Europa en la continente Africa, pos Jibraltar.

Tunis es un republica democrata semipresidental, e on regarda lo como la sola democratia completa en la mundo arabi. Lo ave un indise alta de developa umana. Lo ave un acorda de asosia con la Uni European; es un membro de la Organiza Internasional de Francofonia, la Uni per la Mediteraneo, la Uni Magreb Arabi, la Alia Arabi, la Organiza de Coopera Muslim, la Area Arabi de Comersia Libre, la Comunia de Statos Sahel-Saharan, la Uni African, la Promove Nonaliniada, e la Grupo de 77; e lo ia gania la state de aliada major non-OTAN de la Statos Unida. En ajunta, Tunis es ance un stato membro de la Nasiones Unida e un partisipor de la Lege de Roma de la Corte Criminal Internasional. Relatas prosima con Europa – spesial con Frans e Italia – ia es creada par coopera economial, privati e moderni industrial.

En la eda antica, Tunis ia es xef abitada par berberes. Migra fenisia ia comensa en la sentenio 12 aec; esta migrores ia fundi Cartago. Un potiosa comersial major e un oposor militar de la Republica Roman, Cartago ia es vinseda par la romanes en 146 aec. La romanes, ci ia ocupa Tunis tra la plu de la 800 anios seguente, ia introdui cristiania e ia lasa un lega arcitetal incluinte la amfiteatro El Djem.

Pos alga atentas comensante en 647, la arabis ia concista la intera de Tunis ante la fini de 697, segueda par la osmanianes entre 1534 e 1574. La osmanianes ia domina tra plu ca 300 anios.

La coloni franses de Tunis ia aveni en 1881. Tunis ia deveni autonom su Habib Bourguiba e ia es declarada como la Republica de Tunis en 1957. En 2011, la Revolui Tunisi ia resulta la suverti de presidente Zine El Abidine Ben Ali, pos cual elejes parlamental ia aveni.

La linguas major es arabi e franses.
Tucidide

**Tucidide** (en elinica *Θουκυδίδης*) ia es un istoriste e jeneral elinica. Sua *Istoria de la Gera de Peloponeso* nara la gera en la sentenio 5 aec entre Sparta e Atina en la anio 411 aec. Tucidide ia es nomida la padre de "istoria siensal" par los ci ia aseta sua declaras de sua normas de asembla de indicas e analise de causa e efeto, sin refere a intervenis par la dios, como el ia resoma en la introdui de sua obra.

El ia es ance nomida la padre de la scola de realisme political, cual vide la condui political de individuas e la resultas de relatas entre statos como arbitrada e construida sur emosias de teme e la propre interesa. Sua testo es ancora studiada en la universias e scolas militar global.

Plu jeneral, Tucidide ia mostra interesa en comprende la natur umana per esplica condui en crises como pestas, masacras e geras interna.

## Biografia
An con sua grandia como istoriste, la istoristes moderna conose poca sur la vive de Tucidide. La informa la plu fidable veni de sua propre *[[Istoria de la Gera de Peloponeso]]*, cual indica sua nasionalia, padria e loca de nase. El ia informa nos ce el ia luta en la gera, ia prende la pesta e ia es escluida par la democratia. El ia es cisa envolveda en supresa la revolta samian.

## Punto de vide filosofial e influes
Paul Shorey nomi Tucidide "un sinica sin sensosia moral". En ajunta, el nota ce Tucidide ia conseti la natur umana como determinada par la ambientes fisical e sosial, a lado de desiras fundal.

La obras de Tucidide indica un influe de la ensenias de la sofistes cual contribui a la pensa e carater de sua Istoria. Atestas inclui sua ideas setica sur la justia e la moralia. On ave ance elementos en la Istoria (como sua opina sur la natur de cosas fatal, empirical e nonantropomorfe) cual sujesta ce el ia conose min la opinas de filosofistes como Anaxagora e Democrito. On ave ance atesta de sua conose de alga de la scrives medical de Hipocrate.

Tucidide ia es spesial interesada en la relatas entre la intelijentia umana e la judi, Fortuna e Nesesa, e la idea tro noncoerente e noncalculable per predise.

## Vide ance
* Istoria de la Gera de Peloponeso
Tutankhamun

**Tutankhamun** (egiptian antica: twt-ꜥnḫ-jmn) ia es un faraon de Egipte antica de sirca 1334 aec a 1323 aec. El ia deveni la faraon de la dinastia 18 en la Rena Nova cuando el ia ave nove anios. Sua padre ia es la faraon Akhenaten, cual arceolojistes crede es la momia trovada en la tomba KV55. Sua madre ia es la sore de sua padre, identifiada par esamina de ADN. El ia rena tra nove anios e ia mori joven – cuando el ave 18 anios – e, per esta razona, a veses el es nomida "la xico-re". la renor final de sua familia real a la fini de la dinastia 18. El ia sposi sua duisore Ankhesenamun, la fia de Rea Nefertiti, ci ia es sua madre par lege.

En la anio tre de sua rena, Tutankhamun ia reversa alga cambias fada en la rena de sua padre. El ia para la adora de la dio Aten e ia restora la dio Amun a la la rol de dio suprema. La proibi presedente de la seta de Amun ia es canselada e la vantajes tradisional ia es restorada a sua pretes. La capital ia es moveda a Teba denova e la site de Akhetaten ia es abandonada. A esta tempo el ia cambia sua nom a Tutankhamun, cual sinifia "la imaje vivente de Amun".

Sua nom sinifia "la imaje vivente de Aten" e "la imaje vivente de Amun", con Aten reponeda par Amun pos la mori de sua padre Acenaten, la creor de la monoteisme de Aten. Alga egiptolojistes crede ce un tradui plu bon es "la vive de Aten es plasente" o "un perfeta de vive es Aten".

Tutancamun ia restora la relijio de Egipte antica pos la disolve par sua padre. El ia rici e forti la ordinas de pretes de du cultos importante e ia comensa restora monumentos vea, danada en la periodo Amarna. El ia move la restas de sua padre a la Vale de la Res, e la site capital de Acetaten a Tebe.

Tutancamun ia es descapasida fisical con un malformi de sua pede sinistra, con necrose de la oso. Studias resente de sua corpo par scanes CT e probas de sua ADN mostra ce el ia es un person multe debil ci ia nesesa probable un basto per pasea. Siensistes crede aora ce el ia mori de un gama rompeda, complicada par un maladia de la osos e malaria. Ante esta descovre, alga ia crede ce el ia es matada. Lo es probable ce el ia ave defetos jenetical, la resulta posible de la fato ce sua padre e madre ia es frate e sore.

El usa un basto, un cuantia de cual ia es trovada en sua tomba. Ance en sua tomba, on ia trova armur e arcos. El ia es instruida en xuta con arco. El ia ave otra problemes de sana, incluinte scoliose, e ia developa alga varias de malaria.

Sua momia e sarcofago bela ornada, con multe ojetos fabricada, reposa a la Galeria de Tutankhamun en la Museo de Egipte en Qahira.
Tuvalu

**Tuvalu**, conoseda a ante como la Isolas Ellice, es un isola polinesian situada en la Mar Pasifica, sirca a media entre Hawaii e Australia. Lo es a este-norde-este de la Isolas Santa Cruz (cual parteni a la Isolas Solomon), a sude-este de Nauero, a sude de Ciribas, a ueste de Tocelau, a norde-ueste de Samoa e Uvea e Futuna, e a norde de Viti.

Lo es composada de tre isolas de resife e ses atoles vera, estendeda entre latitude sude 5° e 10° e lonjitude 176° e 180° a ueste de la Linia Internasional de Data. Tuvalu ave un popla de 10,640 persones (conta de 2012). Locada en Oseania, la area intera de tera de la isolas de Tuvalu es 26 cilometres cuadrida.

La abitores prima de Tuvalu ia es polinesianes. On crede ce la polinesianes ia sperde de Samoa e Tonga a la atoles tuvalu, tal ce Tuvalu ia furni un petra de paso per migra a la comunias periferial polinesian en Melanesia e Micronesia.

En 1568, un navigor espaniol nomida Álvaro de Mendaña ia es la european prima ci ia naviga tra la arcipelago, vidente la isola Nui en sua mision xercante *Terra Australis* (la Tera Sude). En 1819, la isola Funafuti ia es nomida Isola Ellice; la nom Ellice ia es aplicada a tota nove isolas pos la labora de Alexander George Findlay, un idrografiste engles.

La isolas ia entra a la sfera de influe de Britan en la tarda de la sentenio 19, cuando cada de la Isolas Ellice ia es declarada como un Protejeda Brites par Captain Gibson de *HMS Curacoa* entre 9 e 16 otobre 1892. La Isolas Ellice ia es manejada como un protejeda brites par un Comisionor Abitante de 1892 a 1916 como parte de la Teritorios Brites de la Pasifica Ueste, e a pos como parte de la colonia Isolas Gilbert e Ellice de 1916 a 1974.

On ia fa un referendo en desembre 1974 per deside esce la Isolas Gilbert e la Isolas Ellice debe ave sua propre sistemes de maneja. Par causa de la referendo, la colonia Isolas Gilbert e Ellice ia sesa esiste a 1 janero 1976 e la colonias individua brites Ciribas e Tuvalu ia comensa esiste. Tuvalu ia deveni completa autonom en la Comunia de Nasiones a 1 otobre 1978. A 5 setembre 2000, Tuvalu ia deveni la membro 189 de la Nasiones Unida.

La site capital es Funafuti.

La linguas major es tuvalu, engles, samoan, e ciribas.
Txad

**Txad** es un pais en Africa.

La area es sirca 1 284 000 cilometres cuadrida.

La cuantia de popla, en la anio 2009, ia es sirca 10 780 600 persones.

La site capital es N'Djamena.

La linguas major es arabi, franses, e sara.

## Politica
Txad es un republica presidental. La presidente es la xef de stato e la xef de governa e es elejeda a cada anio sinco. La constitui ia es aprobada en 1996 e ia es alterada en 2005 per permete la reeleje nondefinida de la presidente.

La parlamento ave sola un salon con 155 membros elejeda per la popla a cada anio cuatro. La potia de judi es autonom, ma la presidente eleje la xef de la corte suprema, cual ave 16 membros. La otra 15 es elejeda per la presidente e la asembla nasional, per autoria de vive.

Asta 1992, sola la partito de la governa ia es legal. En esta anio la partitos oposante ia es legalida. Oji Txad ave 78 partitos legal. Lo es un de la paises la plu povre e frodosa en la mundo.

## Jeografia
Con 1 284 000 km², Txad ave cuasi la area duple de Frans e plu ca la area truple de California. La plu de persones vive en la sude. La capital, N'Djamena, es locada a 1060 km de Douala, en Camerun, la porto la plu prosima en la Atlantica. Per sua distantia grande de la Atlantica e sua deserto enorme, Txad es nomida a veses "la cor seca de Africa".

Txad ave tre rejiones jeografial: la deserto Sahara en la norde, la stepe en la sentro, e la savana en la sude. La monte la plu alta es Emi Kousi, con 3100m, en la norde de la pais.

La lago Txad, con 17 806 kmenorme , es la lago du de la plu grandes de Africa.
Txesce (lingua)

**Txesce** (čeština IPA: [ˈʧɛʃcɪna] en txesce) es un lingua slavica ueste, como slovensce, polsce, caxubian, e sorbian lusatian. Lo es parlada par la plu de persones en Txesco e par multe txesces tra la mundo: sirca 12 milion en soma. Como en la plu de linguas slavica, multe parolas ave multe formas. En esta caso, txesce e la otra linguas slavica es plu prosima a la lingua indoeuropean orijinal ca otra linguas. Txesce ave ance un pronunsia difisil per otras. Per esemplo, multe parolas pare ave no vocales, car R e L funsiona como e consonantes e vocales: *zmrzl* (tota jelada), *ztvrdl* (durida), *scvrkl* (diminuida), *čtvrthrst* (cuatri de un mano), *blb* (un fol), *vlk* (volpe), e *smrt* (moria).

## Frases comun
* Dobrý den – Bon dia
* Dobré ráno – Bon matina
* Dobrý večer – Bon sera
* Dobrou noc – Bon note
* Ahoj/Čau/Nazdar – Alo / adio
* Na shledanou – Adio / asta plu tarda
* Děkuji – Grasias (formal)
* Díky - Grasia (nonformal)
* Prosím - Per favore / no problem
* Vítejte – Bonveni (formal/plural)
* Jak se máš? – Como lo vade? (nonformal/simple)
* Jak se máte? - Como lo vade? (formal/plural)
* Mám se dobře. – Me vade bon.
* Jak se jmenuješ/jmenujete? - Cual es tua nom? (formal/nonformal)
* Jsem unavený/á. - Me es fatigada. (mas/fema)
Txingis Han

**Txingis Han** (sirca 1162–18 agosto 1227) (cirilica: Чингис хан), naseda con la nom Temüjin (Тэмүүжин), ia es un xef militar de Mongol de la sentenio 13, conoseda tra cuasi tota la mundo. El ia es la fundor e la Han Grande (Imperor) de la Impero Mongol, la impero la plu grande, de 1206 asta sua mori en autono 1227.

Ante cuando el ia prende seuatitulo, Temüjin ia uni la nasiones de Asia Sentral tra plu ca 20 anios, e la grupos separada de Mongol, creante la base de la Nasion Mongol.

En Mongol norde, Txingis Han es regardada como la padre de la nasion per sua rol en uni la grupos de Mongol, e en crea un identia comun con un lingua e cultur. Ance bon regardada es sua contribuis a crea la sistem prima de scrive per la lingua mongol, fundida sur la scrive esistente de la lingua uigur.

## Notas


## Lias esterna
(en engles)
*Txingis Khan e la Mongoles
*Bon veni a La Tera de la Mongoles
*Parts of this biography were taken from the Area Handbook series at the Library of Congress
*Supra la anios prematura de Temüjin
Ualon (lingua)

**Ualon** (*Walon* en ualon) es un lingua romanica parlada en Ualonia en Beljia, e en un parte de la provinse franses de la Ardenes (*botte de Givet*). Lo es ance parlada en Wisconsin (SUA) par desendentes de ualones ci ia move sua casa a ala en la sentenio des-nove. Ualon es un lingua de la familia de *[[Linguas de oil|linguas de oil]]*, de cual la lingua parlada la plu vasta es franses. Ance, lo es multe simil a otra linguas romanica, como romanian e rumans, par e vocabulo e gramatica.

Donce, ualon ave multe parolas cual ia veni de latina (sirca 90 persentos), ma lo ave ance plu veas cual ia veni de la celtas,  e algas cual ia ajunta se a la lingua en la sentenios sinco a des, cual ia veni de linguas germanica e, plu direta, de letseburges vea. Entre tota linguas romanica, ualon es lo cual ave la plu parolas germanica.

An con sua leteratur rica, cual ia comensa anonim en la sentenio 16 e ave autores bon conoseda de pos 1756, la usa de ualon ia redui notable pos la propri de Ualonia par Frans en 1795. Esta periodo ia institui defininte franses como la lingua de alti sosial, multe plu ca lo ia es a ante. Pos la Gera Mundal Prima, scolas publica ia furni educa en franses per tota enfantes. Esta ia indui un desvalua de ualon, spesial cuando comandas ofisial, cual es instituida en 1952, ia puni la usa de lo en scolas.

Lo ave ance, evidente, multe parolas prendeda de franses, un prosede cual ia aumenta de la data 1800.

Ualon ia comensa es "refundida" de 1992. (La "rifondaedje" es la egali de la scrive de dialetos de ualon.)

## Ance vide
* Lista de linguas
Ucraina

**Ucraina** es un pais en Europa este. Lo es bordada par Rusia a la este, norde-este e sude, par Bielarus a la norde-ueste, par Polsca e Slovensco a la ueste, par Magiar, Romania e Moldova a la sude-ueste, e par la Mar Negra a la sude e la Mar Azov a la sude-este.

Ucraina es presente en disputa teritorial con Rusia sur la penisola Crim, cual Rusia ia propri en 2014, ma cual Ucraina e la plu de la comunia internasional reconose como ucrainsce. Incluinte Crim, la area de Ucraina es 603 628 km², tal ce lo es la plu grande de la paises cual es intera situada en Europa e la pais 46 de la plu grandes de mundo. Lo ave sirca 42,5 milion abitores, tal ce lo es la pais 32 de la plu popladas de mundo.

La teritorio moderna de Ucraina ia es abitada de 32 000 aec. En la eda media, la rejion ia es un sentro major de cultur slavica este, con ce la stato potiosa Rena de Ciiv ia formi la funda de la identia ucrainsce. Pos sua frati en la sentenio 13, la teritorio ia es disputada, renada e divideda par potiosas diversa, incluinte Lietuva, Polsca, la Impero Osmanian, Osteraic-Magiar e Rusia. Un republica cozac ia emerji e flori en la sentenios 17 e 18, ma sua teritorio ia es ultima divideda entre Polsca e la Impero Rusce, e plu tarda lo ia fusa completa con Rusia.

En la sentenio 20, tre periodos de autonomia ia aveni. La prima ia es corta, en e direta pos la ocupa deutx, prosima a la fini de la Gera Mundal Prima. La numero du ia es ance corta, e ance pos ocupa deutx, en la Gera Mundal Du. An tal, pos ambos de estas, la teritorios de Ucraina ia es final recombinada a un republica soviet en la URSS. La periodo tre de autonomia ia comensa en 1991, cuando Ucraina ia gania sua autonomia de la Uni Soviet en la tempo pos sua disolve a la fini de la Gera Fria. A pos, Ucraina ia manteni sua autonomia.

Ucraina es ja longa un graneria global, par causa de la vastia e fertilia de sua tera cultivada, e lo es un de la esportores major de gran en la mundo. Sua economia diversida inclui un campo grande de industria pesosa, spesial de airospasio e aparatos industrial.

La pais es un republica su un sistem semipresidental con potias divideda a ramos leginte, esecutante e judinte. Sua capital e site la plu grande es Ciiv. Escluinte Crim, lo ave 42,5 milion abitores, de ci 77,8% es etnical ucrainsce e 17,3% es rusce. La lingua ofisial es ucrainsce, e sua alfabeta es cirilica. La relijio major en la pais es la Eglesa Ortodox Este, cual ia fa un influe forte a la arciteta, leteratur e musica ucrainsce.
Ucrainsce (lingua)

**Ucrainsce** (українська мова, ukrayins'ka mova, [ukraˈjinʲsʲka ˈmɔʋa]) es un lingua de la sugrupo slavica este de la familia de linguas slavica. Lo es la lingua ofisial de Ucraina. Ucrainsce usa la alfabeta cirilica. Lo comparti multe parolas con la otra linguas slavica prosima, spesial bielarusce, polsce, rusce e slovensce. Sirca 39,4 milion persones parla ucrainsce.

Fix:Ukrainians_uk.svg
Txesco

**Txesco**, ofisial **Republica Txesce**, es un pais en Europa.

La area es sirca 78 866 cilometres cuadrida.

La cuantia de popla, en la anio 2006, es sirca 10 235 455 persones.

La site capital es Praha, de cual sua nom sinifia "vado".

La lingua major es txesce.

En 1993, la pais Txescoslovensco ia divide a du paises, Txesco e Slovensco.

## Leteratur
* La bon soldato Švejk, par Jaroslav Hašek.
* La maladia blanca, par Karel Čapek
* Maio, par Karel Hynek Mácha
* R.U.R., par Karel Čapek, cual ia introdui la parola "robot".

Franz Kafka ia scrive en deutx libros de malsonia como "La litiga" (*Der Prozess*).

Sigmund Freud ia nase en Txesco en un casa de lingua deutx, ante move a Wien.

Istorial, Txesco ia parteni a la Impero Osteraices.
Txile

**Txile** (ofisial la Republica de Txile) es un pais en America Sude, ocupante un banda de tera longa e streta entre la Andes a la este e la Mar Pasifica a la ueste. Lo borda Peru a la norde, Bolivia a la norde-este, Arjentina a la este, e la Pasaje Drake a la sude estrema.

Teritorio txilan inclui la isolas pasifica Juan Fernández, Salas y Gómez, Desventuradas, e Isola Pascua en Oseania. Txile reclama ance sirca 1 250 000 cilometres cuadrida de Antartica, an si tota reclamas es suspendeda su la Trata Antartica.

La Deserto Atacama seca en Txile norde es multe rica con minerales, xef cupre. La rejion sentral e relativa peti es dominada par persones e recursos cultival, e es la sentro cultural e political de cual Txile ia crese en la tarda de la sentenio 19 cuando lo ia oteni sua rejiones norde e sude. Txile sude es rica con forestas e pastos, e conteni un serie de volcanes e lagos. La costa sude es un labirinto de fiordos, baietas, canales, penisolas torseda e isolas.

Espania ia concista e coloni Txile en la media de la sentenio 16, sustituinte per la rena inca en Txile norde e sentral, ma falinte concista la maputxes nondependente ci ia abita Txile sude-sentral. Pos declara sua autonomia de Espania en 1818, Txile ia emerji en la desenio de 1830 como un republica autoritariste e relativa stable. En la sentenio 19, Txile ia esperia creses major de economia e teritorio, fininte la resiste maputxe en la desenio de 1880 e ganiante sua teritorio norde presente en la Gera de la Pasifica (1879–83) pos vinse Peru e Bolivia.

En la desenios de 1960 e 1970, la pais ia esperia polali political sever e turba. Esta ia culmina con un colpa de stato en 1973 cual ia suverti la governa sinistriste e democrata elejeda de Salvador Allende e ia institui un autocratia destriste militar cual ia dura tra 16 anios e ia lasa plu ca 3000 persones mor o mancante. Esta governa, gidada par Augusto Pinochet, ia fini en 1990 pos perde un referendo en 1988, e ia es segueda par un alia sentriste-sinistriste cual ia rena tra cuatro presidentias asta 2010.

Oji, Txile es un de la nasiones la plu stable e rica de America Sude.

Lo ave un area de sirca 756 950 cilometres cuadrida e, en 2006, sirca 16 134 219 persones.

La site capital es Santiago. La lingua major es espaniol.

En la site de Antofagasta en Txile es la Estadio Regional de Antofagasta.
Uganda

**Uganda** (ofisial la Republica de Uganda) es un pais sin costa en Africa este. Lo es bordada a la este par Cenia, a la norde par Sudan Sude, a la ueste par la Republica Democrata de Congo, a la sude-ueste par Ruanda, e a la sude par Tanzania. La parte sude de la pais inclui un parte grande de Lago Victoria, cual es compartida con Cenia e Tanzania. Uganda es en la rejion de la Lagos Grande African. Uganda es ance en la basin de la Rio Nilo, e ave un clima ecuatoral variada.

Uganda prende sua nom de la rena Buganda, cual inclui un parte grande de la sude de la pais, incluinte la capital Kampala. La popla de Uganda ia es xasores-coliores asta entre 1700 e 2300 anios ante aora, cuando poplas de linguas bantu ia migra a la partes sude de la pais.

Comensante en 1894, la rejion ia es renada como un protejeda par la briteses, ci ia institui un lege dirijal tra la teritorio. Uganda ia gania autonomia de Britan a 9 otobre 1962. La tempo seguente ia es marcada par geras de ves a ves, incluinte un gera interna longa contra la Armada de Resiste de la Senior en la Rejion Norde, cual ia mata sentos de miles de persones.

La linguas ofisial es engles e suahili, an si "cualce otra lingua pote es usada como un media de instrui en scolas o otra instituidas educal o per intendes leginte, dirijal o judal como pote es prescriveda par la lege." Luganda, un lingua sentral, es vasta parlada tra la pais, e alga otra linguas es ance parlada, incluinnte runioro, runiancole, ruciga e luo.

La presidente de Uganda es Yoweri Museveni, ci ia emprende sua posto en janero 1986 pos un gera de gerilias de ses anios.

La area es sirca 236 040 cilometres cuadrida. La cuantia de abitores, en la anio 2007, ia es sirca 30 262 610 persones.
Uman

**Uman**, ofisial la Sultania Yman, es un pais arabi a la costa sude-este de la Penisola Arabi.

Ocupante un loca stratejial importante a la boca de la Golfo Persian, la pais ave fronteras con la Amirias Arabi Unida a la norde-ueste, Arabia Saudi a la ueste, e Iaman a la sude-ueste, e ave fronteras maral con Iran e Pacistan. La costa es formida par la Mar Arabi a la sude-este e la Golfo Uman a la norde-este. La esclaves Madha e Musandam es ensircada par la AAU a sua fronteras teral, e la Streta Hormuz (compartida con Iran) e la Golfo Uman formi la bordas costal de Musandam.

De la tarda de la sentenio 17, la Sultania Uman ia es un impero potiosa, competente con Portugal e Britan per influe en la Golfo Persian e la Mar Indian. A sua zenite en la sentenio 19, la influe o controla umani ia estende ultra la Streta Hormuz asta lo cual es aora Iran e Pacistan, e asta tan sude como Zanzibar (aora un parte de Tanzania). Cuando sua potia ia diminui en la sentenio 20, la sultania ia veni su la influe de la Rena Unida.

Istorial, la capital Mascat ia es la porto xef de comersia en la rejion de la Golfo Persian. Muscat ia es ance entre la portos comersial la plu importante en la Mar Indian. La relijio ofisial de Uman es islam.

Uman es un monarcia asoluta. La sultan Qaboos bin Said al Said es la renor erital de la pais de 1970. Par longia de periodo de posto, el esede tota otra renores presente en Asia sude-ueste, e es la numero cuatro de la monarcas presente renante en la mundo.

Uman ave reservas modesta de petrolio, ocupante la loca 25 global. An tal, en 2010 la Program de la Nasiones Unida per Developa ia gradi Uman como la nasion la plu bonida de mundo par causa de sua developa en la 40 anios presedente. Un parte major de sua economia envolve turisme e la comersia de pexes, datilas e alga produidas cultival. Esta distingui Uman de la economias de sua visinas, cual depende xef de petrolio.

Uman es categorida como un economia de revenu alta, e es gradida como la pais 74 de mundo longo la Indise Global de Pas.

La area es sirca 212 460 cilometres cuadrida. La cuantia de abitores, en la anio 2007, ia es sirca 3 204 897 persones. La lingua major es arabi.
Umana

**Umanas** moderna (Homo sapiens, suspesie xef: Homo sapiens sapiens) es la sola membros esistente de la sutribu Hominina, cual es un ramo de la tribu Hominini (ominines), cual es relatada a la familia de primates grande. Los es marcada par posa erijeda e move bipede; destrosia alta de manos e usa grande de utiles cuando on compara esta a otra animales; e un tende jeneral a serebros e sosias plu grande e complicada.

Ominines primitiva – spesial la australopithecos, de ci sua serebros e anatomia ia es plu simil a primates nonumana en multe modos – es min comun regardada como "umana" ca la ominines de la jenero ''Homo''. Alga de esta ominines ia usa foco, ia ocupa multe de Eurasia, e ia es la orijina de *Homo sapiens* anatomial moderna a sirca 200 000 anios en la pasada. Los ia comensa mostra indicas de condui moderna a sirca 50 000 anios en la pasada. En alga ondas de migra, umanas anatomial moderna ia veni de Africa e ia popla la plu de la mundo.

La estende de umanas e sua popla grande e cresente ia ave un efeto profonda sur areas grande de la ambiente e miliones de spesies nativa tra la mundo. Vantajes cual umanas ave cual esplica esta susede evolual inclui un serebro relativa plu grande con un neocortex, un cortex prefrontal e lobes tempal spesial bon developada, cual capasi niveles alta de razona astrata, lingua, solve de problemes, sosialia e cultur par aprende sosial. Umanas usa utiles multe plu ca otra animales, e es la sola spesie esistente cual construi focos e coce sua comeda. Los es ance la sola spesie cual vesti se, e crea e usa multe otra tecnolojia e artes.
Umanisme de la Renase

La **umanisme de la Renase** es la studia de la Anticia clasica, prima en Italia e estendente a pos tra Europa ueste en la sentenios 14, 15 e 16. La terma *umanisme de la Renase* es contempora de acel periodo.

La umanisme de la Renase ia es un responde a la pratica prosima e a lo cual ia deveni representada como "pedantia streta" asosiada con la scolastica medieval. La umanistes ia xerca crea sitadanes capas de parla bela e clar e de partisipa tal en la vive sivil de sua comunia e convinse otras a atas virtuosa e cauta. Esta ta debe es atenida tra la studia de la "studia humanitatis", oji conoseda como siensas umana: gramatica, retorica, istoria, poesia e filosofia moral.

Umanisme ia es un moda cultural permeante e no un program de un elite peti, un program per revive la lega de cultur, leteratur e filosofia moral de la Anticia clasica. On ia ave sentros importante de umanisme en Firenze, Napoli, Roma, Venezia, Genova, Mantua, Ferrara e Urbino.
Uni de Republicas Sosialiste Soviet

La **Uni de Republicas Sosialiste Soviet** (rusce: Союз Советских Социалистических Республик o СССР) ia es un nasion multe grande con un governe comuniste en Europa e Asia entre 1922 e 1991. Un soviet es un comite, la funda teorial de la sosia comuniste e la URSS. Pos la Revolui Rusce de 1917, alga republicas soviet ia formi un uni de estende simil a la Impero Rusce (sin Polsca e Suomi).

Lo ia deveni un uni de 15 republicas de pos 1956: Armenia, Azerbaidjan, Bielarus, Cazacstan, Cirgistan, Esti, Jorjia, Latvia, Lietuva, Moldova, Rusia, Tadjicistan, Turcmenistan, Ucraina, e Uzbecistan. Entre 1945 e 1991, la URSS ia es, con la SUA, un de la du suprapotias. La uni ia disolve en 1991.

La URSS ia ave sua radises en la Revolui de Otobre en 1917, cuando la bolxevices – gidada par Vladimir Lenin – ia suverti la Governa tempora rusce cual ia recambia Tsar Nicolai 2. En 1922, la URSS ia es formida par la combina de la republicas rusce, transcaucasian, ucrainsce e bielarusce. Pos la mori de Lenin en 1924 e un luta corta de potia, Josef Stalin ia ateni potia en la media de la desenio de 1920. Stalin ia promete continua la ideolojia de la stato a marxisme-leninisme (cual el ia crea), e ia comensa un economia sentral desiniada. Como un resulta, la pais ia esperia un periodo de industri e colie rapida. Paranoia political ia es provocada sur Stalin, e la Purga Grande ia es esecutada per sutrae sua oposores de la Partito Comuniste par arestas acaso e persegues de multe persones.

Corta ante la Gera Mundal 2, Stalin ia suscrive la Trata Molotov-Ribbentrop e ia acorda per nonataca con Deutxland nazi, pos cual la du nasiones ia invade Polsca en setembre 1939. En junio 1941, Deutxland ia invade la URSS, cual ia comensa la teatro de gera la plu grande e sanguosa en istoria.
Unia astronomial

La **unia astronomial** (UA) es un unia de longia, aprosima la distantia entre la Tera e la Sol. Ma acel distantia varia entre un masima (afelio) asta un minima (perielio) en cuando la Tera orbita la Sol en un anio. Orijinal consetida como la promedia de la afelio e la perielio, de 2012 on ia defini esata lo como 149 597 870 700 metres.

La corti "UA" es ance usada par la Bureau International des Poids et Mesures, car la nom franses es *unité astronomique*. La International Astronomical Union recomenda la corti "u" e ISO 31-1 usa "AU".

## Ojetos major en la sistem solal par distantia de la Sol en UA
*Venus 0,723 331 99
*Tera 1
*Ceres 2,766
Ueb

La **ueb** (ance scriveda **web**, **WWW**, pronunsiada "wa-wa-wa" – un corti de la nom engles *World-Wide Web* – o **rede mundal**) es un sistem de documentos liada entre se, cual on asede par la interede, usante un program nomida un surfador.

Documentos de ueb es nomida "recursos", un terma cual inclui no sola testos, ma ance imajes, filmas, e otra spesies de informa. Cada ave un "adirije" – un nom cual identifia lo a modo unica en la mundo. Tecnical, la adirijes es nomida URIs ("Identifiantes Uniforma de Recursos").

La ueb es la parte la plu grande e importante de la interede, e, a multe veses, on usa la nom "ueb" per refere a la interede intera. Ma en realia, la ueb es sola un de multe servis de la rede. Un  otra servi, per esemplo, es la eposta.
Universia de Guam

La **Universia de Guam**, locada en Mangilao, Guam, es un universia onorada de la Western Association of Schools and Colleges.

De la 3387 studiantes de la universia, 94% es de etnicos de la Pasifica, e sirca 72% es de tempo plen. 180 profesores de tempo plen suporta la mision de la universia de "Ina, Diskubre, Setbe" — cual tradui como "Lumina, descovre, servi".

## Istoria
La universia prima ia es fundida en 1952 como un scola de du anios per instrui enseniores, con la nom de *Territorial College of Guam* (la universia teritorial de Guam). En 1960, la universia ia move a sua loca presente en la distrito media de Mangilao. En 1965, lo ia deveni un universia de cuatro anios con la potia de dona diplomas. En 1968 lo ia ave 1800 studentes.

Rosa Roberto Carter ia servi como Presidente de la Universia de Guam de 1977 a 1983.

## Presidentes
*I. G. Andrews (1953–1970)
*Pedro C. Sanchez (1970–1974)
*Kyle C. Ofeciar (1974–1977)
*Rosa Roberto Carter (1977–1983)
*Ron Q. Topasna (1983–1987)
*Wilfredo P. Leon Guerrero (1987–1993)
*John C. Salas (1993–1996)
*Jose T. Nededog (1996–2000)
*Harold L. Allen (2000–2008)
*Robert A. Underwood (2008–oji)
## Lias esterna
* Universia de Guam
Universia de Oxford

La **Universia de Oxford** es la instituida de instrui alta la plu vea en la mundo de la lingua engles, situada en Oxford, England. La site Oxford ia es ja importante como sentro de instrui a la fini de la sentenio 12. En la desenio de 1250, membros de multe ordinas relijiosa ia abita en Oxford, ia deveni influosa e ia manteni casas per studiantes. Alora, persones privata carital ia fundi universias per servi como comunias autosufisinte de scolores; un cuantia cresente de studiantes ia abita en la universia.

La aprendes de la Renase (sentenios 14 a 17) ia influe vasta Oxford.

La universia ia es un sentro de la Partido Monarciste en la Gera Interna Engles (1642–49). La soldato-statiste Oliver Cromwell, canselor de la universia de 1650 a 1657, ia es encargada a preveni la clui de la du universias de Oxford e Cambridge par la puritanes, ci ia regarda la instrui de la universia como perilosa a sua credes relijiosa.

Reformis de organiza en la sentenio 19 ia inclui un tolera plu grande per desacorda relijial e la fundi de cuatro scolas per femes, como Somerville College. La cursos de Oxford ia avansa en la sentenio 19 per inclui studias medical e siensal.

Oxford inclui 39 scolas, e cada ave sua propre strutur interna e ativia. La xef formal de la universia es la "canselor", elejeda per sua vive par tota membros de la universia ci ave un diploma de grado "M.A." (mestre de artes). La "vis-canselor", ci reteni sua posto per cuatro anios, es la xef esecutante de la universia. La universia fa esaminas e ofre diplomas. On nesesa susede en du esaminas per oteni un diploma prima. Diplomas e rexercas a la niveles de "mestre" e "dotor" es ofreda en tota sujetos studiada a la nivel graduada.

Pregraduadas dispone instruis formal en la forma de lesones, e labora direta con un instruor privata de la universia, ci es encargada a oserva la progresa academial de un studiante.

De pos 1902, studiantes stranjer ia pote studia en Oxford su la sistem de Donadas de Rhodes, fundida par la statiste colonial brites Cecil John Rhodes.

En ajunta a recursos de come e abita, la scolas furni ativias sosial, cultural e divertinte per sua membros.

Entre la arciteta dominante gotica de la universia es Tom Quad de Christ Church, la plaza la plu grande en la universia. La biblioteca xef, la Biblioteca Bodleian, ia es construida en la comensa de la sentenio 17. Museos inclui la Museo Ashmolean de Arte e Arceolojia (1683). Libros ia es prima primida par la universia en 1478. La primeria Oxford University Press publici, entre otras, la disionario engles de Oxford.
Urdun

**Urdun** (ofisial la Rena Haximita de Urdun) es un pais arabi en Asia ueste, a la riva este de la Rio Urdun. Lo es bordada par Arabia Saudi a la este e sude; Irac a la norde-este; Suria a la norde; Israel, Filastin e la Mar Mor a la ueste; e la Mar Roja a sua sude-ueste estrema. Urdan es stratejial locada a la crus de vias de Asia, Africa e Europa. La capital de Urdun, Aman, es la site la plu poplada de la pais e ance sua sentro economial, political e cultural.

Lo cual es aora Urdun es ja abitada de umanas de la periodo paleolitica. Tre renas stable ia emerji ala a la fini de la eda de bronze: Amon, Moab e Edom. Renas plu tarda ia inclui la Rena Nabatea, la Impero Roman e la Impero Osmanian. Pos la Revolui Arabi Grande contra la osmanianes en 1916, la Impero Osmanian ia es divideda par Britan e Frans. La Amiria de Transurdun ia es instituida en 1921 par la amir alora Abdullah 1, e lo ia deveni un protejeda brites. En 1946, Urdun ia deveni un stato autonom, ofisial nomida la Rena Haximita de Transurdun. Urdun ia catura la Riva Ueste en la Gera Arabi-Israeli de 1948, ma ia perde lo en 1967, e la nom de la stato ia es cambiada a la Rena Haximita de Urdun en 1949.

Urdun es un membro fundinte de la Alia Arabi e la Organiza de Coopera Muslim, e es un de du statos arabi cual ia suscrive un trata de pas con Israel. La pais es un monarcia constitual, ma la re ave multe potias de dirije e legi.

Urdun es un pais relativa peti e semiseca, sin costa, con popla de 9,5 milion persones. Islam suni, praticada par sirca 92% de la popla, es la relijio xef en Urdun. Lo coesiste con un minorio cristian nativa. On regarda Urdun como un de la paises arabi la plu secur en Asia sude-ueste, e lo ia evita terorisme e nonstablia durante. A media de tumulta ensircante, lo ia es multe bonveninte, asetante refujadas de cuasi tota geras visina tan temprana como 1948, con un cuantia estimada de 2,1 milion filastinis e 1,4 milion suris en abita en la pais. Lo es ance un refuja per miles de cristianes iraci ci fuji de Daex. An si Urdun continua aseta refujadas, la enflue grande resente de Suria ia ajunta un tensa notable a la recursos e infrastrutur nasional.

On clasi Urdun como un pais de "developa umana alta", con un economia de "revenu media alta". La economia urduni, un de la plu petis en la rejion, ma con laborores capas, es atraente a investores stranjer. La pais es un destina major per turises, e atrae ance turisme medical par causa de sua campo bon developada de sania. An tal, un manca de recursos natural, un flue grande de refujadas e alga tumulta rejional ia impedi la crese economial.

La area es sirca 92,300 cilometres cuadrida. La lingua major es arabi.
Uzbecistan

**Uzbecistan** (ofisial la Republica de Uzbecistan) es un de sola du paises en la mundo cual es sin costa e ensircada par otra paises sin costa. Locada en Asia sentral, lo es un republica constitual unial secular, composada de 12 provinses, un republica autonom e un site capital. Uzbecistan es bordada par sinco paises sin costa: Cazacstan a la norde, Tadjicistan a la sude-este, Cirgistan a la norde-este, Afganistan a la sude, e Turcmenistan a la sude-ueste.

Lo cual es aora Uzbecistan ia es antica un parte de la rejion Transoxiana, xef parlante farsi, en cual sites como Samarcand ia deveni rica par causa de la Via de Seda. Plu tarda, la area ia es concistada par un serie de invadores, incluinte la Califia Arabia e statos turcica como la hania Göktürk, pos cual la mongoles ia destrui lo. La site Shahrisabz ia es la loca do Timur ia nase. La rejion ia es concistada en la temprana de la sentenio 16 par nomadas este de lingua turcica, e ia deveni gradal asorbeda en la Impero Rusce en la sentenio 19. En 1924, la republica composante de la Uni Soviet conoseda como la Republica Sosialiste Soviet Uzbec ia es creada. Pos la desintegra de la Uni Soviet, lo ia declara autonomia como la Republica de Uzbecistan a 31 agosto 1991 (ofisial selebrada a la dia seguente).

Uzbecistan ave un erita cultural diversa, par causa de sua istoria e loca stratejial. Sua lingua ofisial es uzbec, un lingua turcica scriveda en la alfabeta latina e nativa parlada par aprosima 85% de la popla. Rusce es vasta usada; lo es la lingua du de la plu vasta enseniadas. Tadjici es la lingua tre. Uzbeces formi 81% de la popla, segueda par rusces (5,4%), tadjicis (4%), cazaces (3%) e otras (6,5%). Un majoria de uzbeces es muslimes nonramal. Uzbecistan es un membro de la Comunia de Statos Autonom, la Organiza per Securia e Coopera en Europa, la Nasiones Unida e la Organiza Shanghai de Coopera. An si lo es ofisial un republica democrata, en 2008 organizas nongovernal de diretos umana ia defini Uzbecistan como "un stato autoritar con diretos sivil limitada". Pos la mori de Islam Karimov en 2016, la presidente seguente – Xavcat Mirziyoyev — en sua anio prima ia aboli sclavia de coton e visas per sorti, e ia amnestia multe prisonidas political.

La economia de Uzbecistan depende xef de la produi de benes, incluinte coton, oro, uranio e gas natural. An con la gol declarada de cambia a un economia mercatal, sua governa continua manteni controlas economial par cual on importa cosas en loca de crea sustituis interna per los.

La area es 448 978cilometres cuadrida. La popla, en la anio 2020, ia conteni sirca 34 588 900  persones.

La site capital es Taxcent.
Vale de la Cadedas

La **Vale de la Cadedas** (espaniol: *Valle de los Caídos*) es un basilica catolica e un monumento en la munisipa de San Lorenzo de El Escorial, erijeda en la Vale de Cuelgamuros en la Montes Guadarrama, prosima a Madrid, consetida par Fransesco Franco per onora e entera aceles ci ia mori en la gera interna espaniol.
Uruguai

La **Republica Este de Uruguai** (en espaniol, *República Oriental del Uruguay*) es un pais de America Sude. Sua teritorio es divideda en 19 departes (*departamentos*), e sua area es sirca 176 220 cilometres cuadrida. Lo es la nasion du de la plu petis en acel continente.

La cuantia de abitores, en la anio 2007, ia es sirca 3 460 607 persones.

La site capital es Montevideo.

La lingua major es espaniol.

A la limita norde, la popla parla Portunho, un misca entre espaniol e portugues.

La presidente entre 2010 e 2015 ia es José Mujica, ci es popular con sinistristes per sua stilo de vive simple; per esemplo, el ia usa un Volkswagen vea. El ia es ance un fumor de canaba. El ia vive con £750 per mense ($1250). En la eleje de presidente de 2009, el ia gania con 53% per la Fronte Larga (*Frente Amplio*) sinistriste.
Urdu

**Urdu** (اردو, trans. Urdū) es un lingua de la familia de linguas indoiranian. Lo es multe simil a hindi, ma es scriveda con la alfabeta arabia e ave multe influes de farsi, arabi, e linguas turces. Urdu es sirca la numero 20 par grandia de tota linguas de la mundo, parlada par sirca 60 milion personas (1993) e par 60 milion plu como lingua du. Lo es la lingua ofisial de Pacistan, e un de la linguas ofisial de Barat.

## Bibliografia
* Masica, Colin P.: *The indo-aryan languages*. Cambridge (RU): Cambridge University Press, 1999. ISBN 0-521-29944-6.
Vanuatu

**Vanuatu**, ofisial la **Republica de Vanuatu**, es un nasion melanesian isolal en la Mar Pasifica Sude. Un grupo de isolas, lo es locada a sirca 1750 km a este de Australia, 500 km a norde-este de Caledonia Nova, a ueste de Fiji, e a sude de la Isolas Solomon.

La area es sirca 12,200 cilometres cuadrida.

La popla, en la anio 2007, ia conteni sirca 211,971 persones.

La site capital es Port-Vila.

La linguas major es bislama e plu ca 100 linguas orijinal, un recordo mundal. En la isola Espiritu Santo, on ave 26 linguas per 40 000 persones!

Prima, Vanuatu ia es abitada par persones melanesian. Europeanes ia veni per abita en la tarda de la sentenio 18, e en 1906 Britan e Frans ia reclama ofisial la pais, dirijente lo en junta tra la Condominio Anglo-Franses. Un promove per autonomia ia es creada en la desenio de 1970, e la Republica de Vanuatu ia es creada en 1980.

## Istoria

Multe de la isolas de Vanuatu es abitada tra multe mil anios, e la atesta arceolojial la plu vea es de 1300 aec. http://www.britannica.com/eb/article-53977

En 1606, en la mision espaniol dirijeda par la esplorores Luis Váez de Torres e Pedro Fernández de Quirós, los ia deveni la europeanes prima en la isolas, credente ce la isolas es un parte de "Terra Australis". Abitores de Europa ia veni tarda en la sentenio 18, pos cuando la esploror brites James Cook ia visita la isolas en sua viaja du, e ia dona a los la nom Hebrides Nova. En 1887, la isolas ia comensa es dirijeda par un comanda marinal Anglo-Franses. En 1906, Frans e Britan ia concorda con un governa entre la du paises en la Hebrides Nova. Par causa de maladias nova de la europeanes, la popla en Vanuatu ia diminui a 54 000 persones en 1935.

En la Gera Mundal Du, la isolas de Efate e Espiritu Santo ia es usada como bases militar. En la desenio de 1960, la abitores orijinal de la pais ia comensa presa per autogoverna; autonomia completa ia es donada par ambos paises european a 30 julio 1980.

## Vide ance
* *[[Imno nasional de Vanuatu|Yumi, yumi, yumi]]*
Vasco da Gama

**Vasco da Gama**, un navigor portuges, ia nase sirca 1469 en Sines o Vidigueira en la provinse de Alentejo en la sude de Portugal e ia mori a 24 desembre 1524 en India. Sua fama xef veni de sua descovre de la via par mar de Europa a India sirca la Capo de Bon Espera. 

Re Manuel 1 de Portugal ia encarga a el a completi la atentas de Bartolomeu Diaz per descovre la via sude a India. Cuatro barcones su sua comanda ia parti de Portugal en julio 1497 e ia ariva en la sude-ueste de la penisola barati a 20 maio 1499. Da Gama ia reveni a Portugal en setembre 1499.
Vejetal

La parola **vejetal** sinifia jeneral un parte comable de un planta. Ma la sinifia es plu costumal ca siensal. Donce, la usa de la parola pote es acaso e sujetal, e es determinada par la costumes de come e coce de cultures e individuas.

Jeneral, un planta o parte de un planta erbin cual es comun comeda con sal (o a la min no con zucar) es nomida un vejetal.
Venus

**Venus** (simbole: ) es la planeta du de la Sol, e orbita lo en 224,7 dias. Pos nosa Luna, Venus es la ojeto la plu briliante en la sielo a note, con fortia parente de -4,6 (masima). Videda de la Tera, Venus pare resta sempre prosima la Sol, de cual sua distantia angulal masima es 47,8%. Venus deveni la plu briliante pronto ante la leva de sol, o pronto pos la reposa de sol, e per esta razona on nomi lo la stela de matina o la stela de sera.

Venus es un planeta terin, e on ia descrive lo como la sore de la Tera, car la du ave grandia e composa simil. La planeta es covreda con un strato opaca de nubes refletante, e sua surfas no pote es videda de spasio en lus vidable. Venus ia es la sujeto de multe divinas asta la descovre de alga de sua secretas par siensa planetal en la sentenio 20. Lo ave la atmosfera la plu densa de la planetas terin, xef composada de dioside de carbono, e la presa atmosferal a sua surfas es plu forte a 90 veses ca lo de la Tera.

La surfas de Venus ia es descriveda en mapas detaliosa sola en la 30 anios resente. On vide atesta de multe ativia volcanal, e alga volcanes es cisa ativa ance oji. Diferente de la move constante de la crosta de la tera, siensistes crede ce la crosta de Venus sumerji rapida (en alga milion anios) a un ves en sirca sento milion anios, e deveni resiclida.

Venus es nomida per la diva roman de ama, e la plu de la ojetos a sua surfas es nomida per femes famosa de mitolojia.

## Atmosfera
La atmosfera de Venus es multe densa, composada de 96% CO2, 3% nitrojen, e otra gases. En la surfas, la presa atmosferal es plu densa a 90 veses ca lo de la Tera, e la temperatur es prosima 500 °C. A contra, a 50 cilometres supra la surfas, la temperatur e presa atmosferal es sirca la mesma de los de la Tera, e esta es la local la plu simil a la Tera en la sistem solal. La siensiste Geoffrey A. Landis ia publici un paper cual asentua ce nos debe vade no a Marte pos la Luna, ma a Venus.

## Esplora de Venus
Un sonda sirca la planeta, nomida Venus Express, ia es realida par la Ajenteria Spasial de Europa. Venus Express ia ariva a la planeta en 2006, e sua mision ia fini en 2014.

## Referis
Colonization of Venus, Geoffrey A. Landis